Aproximativ un sfert din totalul despăgubirilor plătite de firmele de asigurare în baza poliţei RCA provin din plăţi pentru vătămări corporale şi daune morale în urma unor accidente rutiere grave. Procentul a crescut de opt ori în ultimii şase ani şi are toate şansele să urmeze în continuare o evoluţie ascendentă având în vedere că există încă mii de procese pe rol. După ce au eşuat în încercarea de a rezolva această problemă prin publicarea unui ghid orientativ cu sumele acordate de instanţele din mai multe ţări europene, inclusiv România, pentru diverse tipuri de vătămare sau pentru rudele persoanelor decedate, asigurătorii încearcă să ofere clienţilor şi justiţiei un reper cu ajutorul unui studiu realizat de Institutul Naţional de Medicină Legală.

Studiul cu privire la "Baremele Traumatologice" ar urma să fie prezentat ASF cu propunerea ca arbitrul pieţei să facă demersurile necesare pentru a transforma concluziile documentului în act normativ. Concret, respectivul studiu aşază, în funcţie de gravitate,tipurile de vătămări din accidente, dar ia în calcul şi efectele post-traumatice ale evenimentelor. Cuantificarea este realizată cu ajutorul unor "puncte traumatice" care se încadrează în intervalul 0-200, nivelul maxim definind starea vegetativă permanentă, cum este paralizia totală.

Acest şablon ar urma să fie aplicat cazurilor de vătămări corporale pentru a ajuta victimele, rudele acestora(în caz de deces), asigurătorii şi, unde este cazul, instanţele de judecată, să înţeleagă gravitatea cazului. În funcţie de poziţionarea pe scala punctelor traumatice se va stabili şi despăgubirea. Mai multe ţări din Europa, printre care Italia, Spania, Germania sau ţările nordice au reglementări clare în acest domeniu, care folosesc grile pe care părţile implicate sau justiţia le utilizează pentru o practică unitară.

Mirajul milioanelor de euro blochează negocierea cu firmele de asigurare. Majoritatea banilor ajung la avocaţii "întreprinzători"

Asigurătorii încearcă astfel să schimbe percepţia clienţilor asupra nivelului sumelor ce pot fi primite sub titlul de despăgubiri pentru vătămări corporale sau daune morale. Creşterea sumei maxime ce poate fi plătită pentru daune nepatrimoniale în baza RCA până la 5 milioane de euro, deciziile luate de anumite instanţe din România şi, nu în ultimul rând, lobby-ul practicat de firme specializate în daune morale, au generat o creştere a aşteptărilor. “ Când avocatul promite clientului sute de mii de euro, îi prezintă decizii judecătoreşti cu aceste sume şi, uneori, îi oferă şi un avans din respectiva sumă, negocierea directă cu firma de asigurare nu mai face sens. Ne aflăm într-un blocaj total. Sigur că familia victimei nu ştie, de multe ori, că avocatul urmează să ia până la 60% din suma decisă de instanţă”, arată un avocat.

Practicile “vânătorilor de daune morale” sunt extrem de elaborate existând chiar situaţii când cazul, mai ales când este vorba despre tragedii cu potenţial mediatic, este preluat “din faşă”. Firmele construite în jurul unor avocaţi deja specializaţi în domeniu recrutează deja pe internet persoane pe care le introduc într-un sistem de tip piramidal. Cu cât colaboratorii identifică mai multe cazuri de accidente grave, cu atât câştigă mai mulţi bani. Într-o fază ulterioară, familia victimei este contactată de avocat sau de colaboratori care, în unele cazuri, plătesc chiar cheltuielile de spitalizare sau, dacă este cazul, cele de înmormântare. Ulterior, avocaţii încearcă negocierea cu firmele de asigurare şi, de cele mai multe ori, ajung în instanţă.

La acest nivel există chiar o selecţie a instanţelor având în vedere că practica este total neunitară(pe speţe similare au existat instanţe care au dat despăgubiri de 50.000 de euro şi altele care au acordat 500.000 de euro). În final, avocaţii iau cel puţin jumătate din sumă, cel mai frecvent procentul ajungând să depăşească 60%. “ Sunt cazuri când familia victimei nici nu mai este parte din proces. Se practică cesiunea drepturilor litigioase de la familie către avocat.”, arată un jurist. Pe internet, pot fi găsite cu uşurinţă mai multe organizaţii care poartă denumiri cu tentă oficială şi care se ocupă cu identificarea şi soluţionarea cazurilor de vătămări din accidente grave.

loading...